
Vásárlási élmény és a design kapcsolatának vizsgálata hazai reggelizők esetében kvalitatív eszközökkel

A TDK dolgozat témája a design és a vásárlási élmény kapcsolatának a vizsgálatával foglalkozik, méghozzá hazai reggelizők példáján keresztül. A dolgozat arra keresi a választ, hogy hogyan ítélik meg a fogyasztók a különböző stílusban kialakított, de mégis népszerű reggelizők arculatát és belső designját. Hogyan jelenik meg az arculati elemeken keresztül az üzleti filozófia? Hogyan érzik magukat az adott üzletben a fogyasztók, és mi alapján választanak a reggelizők közül? A design maga milyen szerepet játszik a vásárlási élményében; és mint érték hogyan jelenik meg a fogyasztói motivációban?
Jelen TDK munka keretein belül a kutatási kérdések megválaszolása kvalitatív kutatási eszközök segítségével történt.
A fogyasztói vélemények átfogó megismerésére kontextusba helyezett megkérdezés segítségével valósult meg, összesen 45 fővel. A megkérdezés során az adott reggelizők (Cserpes Tejivó, Bite Bakery Café, Madal Cafe) különböző üzleteiben az éppen ott fogyasztó vendégeket kérdeztem arról, hogy mit gondolnak az arculati elemekről, a belső elrendezéséről, miközben a márka kapcsán felmerülő érzéseik is feltárásra kerültek. A megkérdezés során kitértem arra is, hogy a vendégek miért választják az adott helyszínt a sokféle reggeliző közül, illetve milyen jelentőséget tulajdonítanak a designelemek összességének.
Ezen kívül az üzleti szempontok érvényesítése is feltárásra került tulajdonosi vagy üzletvezetői interjúk segítségével (n=4), félig strukturált formában. Az eredmények részletesen bemutatják, hogy a tulajdonosi és a felhasználói elképzelések között milyen különbségek, hasonlóságok vannak, amelyek befolyásolhatják a vásárlási élmény alakulását.
A kontextusba helyezett megkérdezés eredményeként elmondható, hogy a márkaazonosítást segítették az arculati elemek, amelyek sok esetben tükrözték az üzleti filozófiát, és a tulajdonosok céljait.
A megkérdezés eredményeként az is kiderült, hogy a design nem az elsődleges szempont az üzletválasztásnál, de fontos az összkép, valamint az igényes arculat. A design mint érték implicit módon jelenik meg a fogyasztói motivációban. Tehát a vásárlók érzékelik az üzlet hangulatát és a designelemek összhangját, de ezt csak a konkrét rákérdezés eredményeként tudták így megfogalmazni maguknak.
A félig strukturált interjúk eredményei alapján pedig mindhárom reggeliző esetében elmondható, hogy a fogyasztói siker kulcsa egyértelműen az elhivatottság és a tudatos, alapos tervezés.



